পন্দুপ ১৩
লৈরিবা ধর্ম্মশিং অসিদা করি থোক্লগদগে?
১. ধর্ম্ম খুদিংমক অফবা ওইবরা?
ধর্ম্ম খুদিংমক্তা পুকচেল শেংবা মীশিং য়াওই। নুংঙাইবা পাউ অমদি ঈশ্বরনা পুকচেল শেংবা মীশিং অদুবু উবী অমসুং মখোয়গীদমক খনবী হায়বসিনি। অদুবু ঙসিদি ধর্ম্মগী মিংদা মীশিংনা ফত্তবা থবক কয়া তৌই। (২ কোরিন্থীয়া ৪:৩, ৪; ১১:১৩-১৫) ঈ-পাউগী মতুংইন্না, ধর্ম্ম খরদি লালহৌবা, কাঙলুপ মশেন হাৎনবা, লান অমসুং অঙাংবু অরানবা মওংদা শীজিন্নবগী থবক কয়াশিংদা চেন্নৈ। ঈশ্বরবু পুকচেল শেংনা নীংজবশিংদদি অসিগুম্বা থৌওংশিংসিনা কয়াদা ৱাহল্লিবা!—মাত্থি ২৪:৩-৫, ১১, ১২ পাবিয়ু।
অচুম্বা ধর্ম্মনা ঈশ্বরবু ৱাংনা থাংগৎলি অমরোমদা অরানবা ধর্ম্মনদি ঈশ্বরগী মিংচৎ থীহল্লি। অরানবা ধর্ম্মনা বাইবলদা য়াওদবা ৱাফম কয়া তম্বী। খুদম ওইনা, ঈশ্বর অমসুং অশিবগী মরমদা লান্না তম্বী। অদুবু যেহোবানদি মীশিংদা মহাক্কী মরমদা অচুম্বা অদু খঙহন্নীংই।—ইজিকিয়েল ১৮:৪; ১ তীমোথি ২:৩-৫ পাবিয়ু।
২. লৈরিবা ধর্ম্মশিং অসিদা করি থোক্লগদগে?
ঈশ্বরবু নুংশিবদি শাবা অদুবু তশেংবদি সৈতানগী তাইবংপানবু নুংশিবা ধর্ম্মশিংনা ঈশ্বরবু মীনম্বা ঙমদে। (যাকোব ৪:৪) ঈশ্বরগী ৱাহৈনা অরানবা ধর্ম্মশিংবু “অচৌবা বাবিলোন” হায়না কৌই। বাবিলোন অসি মমাঙঙৈদা লৈরম্বা সহর অমনি। নোহাগী মতমদা থোকখিবা ঈশিং ঈচাউ অদুগী মতুংদা, মফম অসিদগী অরানবা ধর্ম্ম হৌরকখি। থুনমক, মীওইববু মীনম্লীবা অমসুং ওৎ-নৈরিবা ধর্ম্মশিংবু ঈশ্বরনা ইখঙ-খঙহৌদনা মাঙহল্লগনি।—ফোংদোকপিবা ১৭:১, ২, ৫, ১৬, ১৭; ১৮:৮ পাবিয়ু।
নুংঙাইবা পাউ খরসু লৈরি মদুদি পৃথিবী শীনবা থুংনা অরানবা ধর্ম্মশিংদা লৈরিবা পুকচেল শেংবা মীশিংবু যেহোবানা কাউদে হায়বসিনি। মহাক্না অসিগুম্বা মীওই কয়াবু অচুম্বা তাকপীদুনা অমত্তা ওইনা পুনশীল্লি।—মীকা ৪:২, ৫ পাবিয়ু।
৩. পুকচেল শেংবা মীশিংনা করি তৌগদগে?
যেহোবানা অচুম্বা অমসুং অফববু পামজবা মীওইশিংবু নুংশি। মহাক্না অরানবা ধর্ম্মবু থুনমক থাদোক্নবা মখোয়দা খঙহল্লি। ঈশ্বরবু নুংশিবা মীশিংনা, মহাক্না য়াবা পুন্সি মহীঙদা হিংনবা হোৎনজৈ।—ফোংদোকপিবা ১৮:৪ পাবিয়ু।
অহানবা শতাব্দীদা, পুকচেল শেংবা মীশিংনা পাখোনচৎপশিংদগী ঈশ্বরগী নুংঙাইবা পাউ তাবা মতমদা, মখোয়না মদু হরাউনা লৌজখি। মখোয়না যেহোবাদগী অনৌবা মওংগী পুন্সি তমজখি। অদুদগী মখোয়গী পুন্সি অদু হেন্না নুংঙাইবা পান্দমগা লোয়ননা আশা লৈনা হিংখি। মখোয়শিং অদু ঙসিসু ঐখোয়গীদমক অফবা খুদম ওইরি। মরমদি মখোয়না নুংঙাইবা পাউদু লৌশীল্লি হায়বসি মখোয়গী পুন্সিদা যেহোবাগী অপাম্বনা হান্না তৌজদুনা উৎখি।—১ থেসালোনিকীয়া ১:৮, ৯; ২:১৩ পাবিয়ু।
অরানবা ধর্ম্ম থাদোক্তুনা লাক্লবা মীশিংবু যেহোবানা মহাক্কী লাইনীং-লাইশোল চৎপশিংগী মরক্তা য়াওহন্নীংই। যেহোবানা নুংশিহৈনা কৌরিবা অসি তাজরবদি মহাক্কা মরুপ ওইবা, মহাকপু নীংজবশিংগা পুনবা অমসুং লোম্বা নাইদবা পুন্সি ফংজগনি।—মার্ক ১০:২৯, ৩০; ২ কোরিন্থীয়া ৬:১৭, ১৮ পাবিয়ু।
৪. ঈশ্বরনা মালেমদা লৈরিবা মীপুম খুদিংমকপু করম্না নুংঙাইবা ফংহনগনি?
নুংঙাইবা পাউ অমদি ঈশ্বরনা অরানবা ধর্ম্মবু মাঙহল্লগনি হায়বসিনি। মদুদগীদি অরানবা ধর্ম্মনা মালেমদা লৈরিবা মীপুম খুদিংমকপু ৱাহল্লম্বা অদু লৈররোই। অরানবা ধর্ম্মনা অমুক হন্না মীওইববু লান্না লমজীংবা অমসুং তোখায় তাহনবা ঙম্লরোই। মীপুম খুদিংমক অমত্তা ওইরগনি মরমদি মখোয়না অচুম্বা ঈশ্বর খক্তবু নীংলগনি।—ফোংদোকপিবা ১৮:২০, ২১; ২১:৩, ৪ পাবিয়ু।
mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng mni_Beng